元韃攻日本敗北歌
作者：鄭思肖
朝代：宋

paragraphs: 東方九夷倭一爾，海水截界自區宇。
地形廣長數千里，風俗好佛頗富庶。
土産甚夥并産馬，舶來中國通商旅。
徐福廟前秦月寒，猶怨舊時嬴政苦。
厥今犬羊貪猶熾，瞠目東望心如虎。
驅兵駕海氣吞空，勢力雖强天弗與。
鬼吹黑潮播海翻，雹大於拳密於雨。
七千巨艦百萬兵，老龍怒取歸水府。
犬羊發怒與天敵，又謀竭力必於取。
已刳江南民髓乾，又行併戶抽丁語。
凶燄燒眼口竟啞，志士悶悶病如蠱。
雖傳漳州氣燄盛，又聞襄陽已大舉。
割據固足稍伸氣，律以大義竟何補。
縱遇聖明過堯舜，畢竟不是親父母。
千語萬語只一語，還我大宋舊疆土。
曾夢蘇武開笑口，云牧羝羊今盡乳。
仗節還漢欣欣然，鬚髮盡白心如故。
一念精烈無不通，天地爲賓我爲主。
高懸白眼混沌前，那肯以命落塵土。
翻身鼓掌一笑時，萬古萬古萬萬古。